Kyk die unieke masker uit konsentrasiekampDié skaapvel-masker is deur die Mentz-familie geskenk en volgens familie-oorvertelling is dié masker gebruik om mens se gesig teen die son te beskerm. (Foto: Verskaf) Die Erfenisstigting se museumstoor by die Voortrekkermonument het een van die mees unieke items nog ontvang wat tot ’n kenner sy kop laat krap het. Dié skaapvel-masker is deur Wilna Mentz en die Mentz-familie geskenk en volgens familie-oorvertelling is dié masker gebruik om ’n mens se gesig teen die son te beskerm. Haar man, Johannes Petrus Mentz, is die agterkleinseun van Anna Elizabeth de Klerk (Mentz) wat in die Bethulie-konsentrasiekamp saam met haar vier kinders tydens die Anglo-Boereoorlog was. Dr. Johan van Zÿl, senior vakkundige van die Oorlogsmuseum van die Boererepublieke by die Nasionale Vrouemonument, het bevestig Mentz en haar kinders was in dié konsentrasiekamp. Hy het die masker as baie vreemd en bisar beskryf. Petra Luus, die Erfenisstigting se museumkurator, hou die masker vas. (Foto: Verskaf) “Ek het nog nooit op so iets afgekom nie. Dit is van skaapvel gemaak en hoe ons dit weet, is dat daar rokke van skaapvel in die Bethulie-konsentrasiekamp was. Dit is korrek wat die familie vertel het, maar die rede vir die masker se gebruik sal altyd onseker wees,” sê Van Zÿl. Anna Elizabeth de Klerk (Mentz), gebore in 1863 en oorlede in 1956. (Foto: Verskaf) Haar dogter, Elizabeth Margaretha, het in 1965 ’n oorvertelling getik van hulle ervaring as kinders in die konsentrasiekamp en die haglike omstandighede waarin hulle moes leef. “Talle mense was toe al siek en elke dag deurentyd het ’n fluitjie van die kamppolisie geblaas. Sodra ’n lyk verwyder word, het die fluitjie ’n skril geluid laat hoor. “So was ons eendag by die begraafplaas toe daar in die 20 oop grafte 20 lyke geplaas is, almal in kakiekomberse toegewikkel. Kiste was nie bekombaar nie,” skryf Elizabeth Margaretha. Petra Luus, die Erfenisstigting se museumkurator, sê daar is al meer as 2 000 skenkings ontvang, maar daar is nog nooit op so ’n masker afgekom nie. Dit maak die item van onskatbare geskiedkundige waarde.